Prevalenţa diabetului zaharat (DZ) în România este de 11,6%, ceea ce înseamnă că aproape 2 milioane de români cu vârste cuprinse între 20 și 79 de ani suferă de această afecţiune, arată rezultatele Studiului National privind Prevalenta Diabetului, Prediabetului, Supraponderii, Obezitatii, Dislipidemiei, Hiperuricemiei și Bolii Cronice de Rinichi (PREDATORR), publicat în 2014 și coordonat de doamna prof. dr. Maria Mota, presedintele de atunci al Societăţii Romane de Diabet, Nutritie și Boli Metabolice.
La nivel global, se ştie că pentru fiecare caz cunoscut de diabet zaharat de tip 2 mai există încă un caz nedignosticat (din lipsa efectuării analizelor periodice sau neprezentării la medic). Conform editiei a 7-a a Atlasului Federatiei Internationale de Diabet (2016), România se plasează printre locurile ”fruntaşe” ale Europei, după Malta (prevalenţa estimată a diabetului de 13,9%), Portugalia (13,6%), Serbia (13,2%), Muntenegru (12,8%), Turcia (12,5%) și Macedonia (12%). Ingrijorător este faptul că numărul cazurilor de diabet este în continuă creştere, atât pentru tipul 1, cât mai ales pentru tipul 2. În prezent, la nivel mondial, 415 milioane de persoane trăiesc cu diabet zaharat, iar până în 2040 numărul lor va creşte la 642 milioane.